A BIZOTTSÁG HATÁROZATA
(2005. március 11.)
az emberi fogyasztásra szánt halászati termékek behozatalára feljogosított harmadik országok jegyzékének megállapításáról szóló 97/296/EK határozat Szaúd-Arábia vonatkozásában történő módosításáról
(az értesítés a C(2005) 564. számú dokumentummal történt)
(EGT vonatkozású szöveg)
(2005/219/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes állati eredetű termékek, halászati termékek és élő kéthéjú kagylók tagállamokba történő behozatalára feljogosított harmadik országbeli létesítmények átmeneti időszakra szóló, ideiglenes jegyzékei összeállításának feltételeiről szóló, 1995. június 22-i 95/408/EK tanácsi határozatra (1) és különösen annak 2. cikke (2) bekezdésére,
mivel:
(1)
Az emberi fogyasztásra szánt halászati termékek behozatalára feljogosított harmadik országok jegyzékének megállapításáról szóló, 1997. április 22-i 97/296/EK bizottsági határozat (2) felsorolja azokat az országokat és területeket, ahonnan az emberi fogyasztásra szánt halászati termékek behozatala engedélyezett. A hivatkozott határozat mellékletének I. része a halászati termékek előállítására és forgalomba hozatalára vonatkozó egészségügyi feltételek megállapításáról szóló, 1991. július 22-i 91/493/EGK tanácsi irányelv (3) alapján külön határozat alá tartozó országokat és területeket sorolja fel, a melléklet II. része pedig azokat az országokat és területeket, amelyek megfelelnek a 95/408/EK határozat 2. cikkének (2) bekezdésében meghatározott feltételeknek.
(2)
A 2005/218/EK bizottsági határozat (4) egyedi behozatali feltételeket határoz meg a Szaúd-Arábiából származó halászati termékekre. Ezért ennek az országnak a nevével ki kell egészíteni a 97/296/EK határozat melléklete I. részének a jegyzékét.
(3)
Ezért a 97/296/EK határozatot ennek megfelelően módosítani kell.
(4)
Az egyértelműség érdekében az érintett teljes jegyzékek helyébe újakat kell léptetni.
(5)
Ez a határozat ugyanazon a napon lép hatályba, amikor a Szaúd-Arábiából származó halászati termékek behozataláról szóló 2005/218/EK határozat.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 97/296/EK határozat melléklete helyébe e határozat melléklete lép.
2. cikk
Ezt a határozatot 2005. március 19-től kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2005. március 11-én.